Sjampanje aan die Suidpunt | Tannie Frannie
29 Donderdag Aug 2019
Soms word ek oorstelp deur die goedheid en guns wat oor my uitgestort word.
My hartsvriendin H wat laasjaar Bredasdorp toe getrek het, laat weet haar man moet ‘n week lank in Kaapstad gaan werk – kan ek haar dalk kom geselskap hou? In daardie dorp woon ook twee van die Towerinne, watter wonderlike kans om hulle te ontmoet! Ons planne word gemaak en toe ek weer sien, kuier ek in die mooiste Overberg.
Toortsie en Seegogga skuif al hulle gewone verpligtinge opsy en kuier ‘n hele dag lank saam met my en H. Seegogga kom ons oplaai om in Toortsie se asemrowende mooi huis ontbyt te gaan geniet. By die voordeur wag Toortsie ons in met haar kopdoek en fleurige voorskoot, terwyl twee Towerin-eende die ontmoeting deur die venster dophou. Terwyl ons ons verlustig in die uitsig oor die dorp tot by die verste gesigseinder, wys H na die tuin daar onder: “Mens kan sien hier woon ‘n boer!” Dis die allermooiste groentetuin met ‘n oorvloed kraakvars plante, benewens die fynbostuin nader aan die huis. Nooit sou mens kon glo dat hulle maar nou-die-dag hier ingetrek het nie! ‘n Tafel is vir ons voorberei, met ‘n feesmaal (waaronder spesiaal gebakte bantingbroodjies) en tee in die fynste Royal Albert-koppies.
Toe spring ons weer in Seegogga se silwer motortjie en sy vat die pad l’Agulhas toe (ek het ook nou geleer hoe spreek mens daardie plek se naam uit). Langs die pad stop sy skielik en gaan pluk vir my ‘n ruikertjie veldfreesias.
Seegogga is nes Toortsie ‘n boorling van hierdie wêreld, ken die mense en die stories. Sy vertel van Spookdraai waar die soldaat uit die Tweede Wêreldoorlog dwaal en van die Soldatepoel waar die troepe van destyds geswem het; wys vir ons die barakke wat nou nog staan. Ons ry al langs die see, waar die branders so skuinsweg oor die baai jaag. By die suidelikste punt van Afrika, waar die Indiese en Atlantiese oseaan ongemerk bymekaarkom, drink ons sjampanje uit dun langsteelglase.
Die son het nou nog geskyn, maar skielik sak ‘n bui reën uit en ons skarrel kar toe. Ons ry nog ‘n ent en toe – kedonkkk! haak die kar aan ‘n onverwagse klipbank vas. Maar dis geen probleem nie, want drie flinke manne wat besig is met ‘n padroller kom lig ewe vriendelik ons voertuig soos niks op en help dit mooi netjies oor die klip.
Ons gaan laaf ons senuwees in die sjarmante restaurant en geskenkwinkel Potpourri, ry dan na die vuurtoring wat in 1848 gebou is. My moed begewe my toe ek daardie steil trap (eintlik ‘n leer!) sien en ons stap liewers deur die keurige vuurtoringmuseum.
Daarna gaan kyk ons of ons nie dalk vir Parrie die Pylstert by Struisbaai se hawe kan sien nie. Ons gasvrouens wys vir ons die strandhuise waar hulle as kinders kom bly het; vertel hoe hulle in die hawe geswem het. Seegogga se beskrywing van die pylstert se stil, swart skaduwee wat haar diep daar onder in die water die skrik op die lyf jaag, sleur my mee na ‘n betowerde kindertyd.
Soos wat die Kaapse reën oor ons uitgesak het, so het strome van seën my gesalf op daardie gedenkwaardige dag in Bredasdorp.
30 thoughts on “Sjampanje aan die Suidpunt”
Augustus 29, 2019 om 8:57 nm
Tannie Frannie, jy mag maar skryf! Goed deurdink en nie so ‘n vinnige gebabbel soos myne nie. Dankie vir jou mooi woorde. Ek het dit nou eers vir manlief ook gelees. 😁
September 2, 2019 om 2:26 nm
Dit was vir my so mooi dat jy en Seegogga altwee daardie aand saam met julle manne voor ‘n vuurtjie gesit het – ‘n welverdiende tuiskoms na al julle moeite!
Augustus 30, 2019 om 4:42 vm
Wat ń dag om te onthou en te koester, Frannie!
September 2, 2019 om 2:25 nm
Ag dit was so besonders – eintlik kan mens dit nie na behore beskryf nie.
Net Ek said:
Augustus 30, 2019 om 4:46 vm
Dit klink te lekker!
September 2, 2019 om 2:23 nm
Dit was heerlik verby!
Augustus 30, 2019 om 5:05 vm
Oe dit moes n fees der feeste gewees het!!!
September 2, 2019 om 2:22 nm
Toortsie se energie is net verstommend – sy sou in die werklike lewe ook die hele lot Towerinne so rojaal kon onthaal soos daar by die fiktiewe Toweropstal! Seegogga se liefde vir en kennis van die see het die dag nog meer besonders gemaak.
September 2, 2019 om 3:55 nm
Toortsie lyk sommer energiek…
Augustus 30, 2019 om 5:42 vm
Onthoukissie dag en mooi vertel soos net jy kan.
September 2, 2019 om 2:18 nm
Watter pragtige beskrywing – “onthoukissie”. Mag die dag altyd vars in my geheue bly!
Augustus 30, 2019 om 9:10 vm
‘n Kuiertjie uit die boonste rakke!
September 2, 2019 om 2:17 nm
Inderdaad, Hester. Ek het my verluister aan die twee se sagte aksente – wens ek kan nog eendag na jou ook luister!
Augustus 30, 2019 om 10:52 vm
Dit klink heerlik tannie, wens ek was ‘n vlieg teen die muur. Darem snaaks hoe blog-vriendinne regte vriendinne word, so asof ons dieselfde taal praat en meer verstaan van mekaar
September 2, 2019 om 2:16 nm
Jong, jy moes gehoor het hoe babbel ons die hele dag lank!
September 3, 2019 om 2:55 nm
Ek kan dit goed glo, dink ons moet ook weer ‘n bymekaarkoms reel
September 3, 2019 om 4:13 nm
Dit sal wonderlik wees!
Augustus 30, 2019 om 11:39 nm
Dit is so mooi geskryf, ek ek sien dit alles, ons was daar in Struisbaai, het by vriendin gekuier en hulle het ons soontoe gevat
September 2, 2019 om 2:15 nm
Dis die mooiste see wat ek in my hele lewe gesien het!
Augustus 31, 2019 om 1:11 nm
Sjoe, dit klink of julle ‘n wonderlike tyd beleef het. Dankie vir die pragfoto’s van orals waar julle was en natuurlik ook van ons geliefde Towerinne!
September 2, 2019 om 2:14 nm
Dit was ‘n betowerde dag.
September 1, 2019 om 9:23 vm
Wat n belewenis om so saam met jou te kan kuier daar by Toortsie en Seegogga, Dit het kompleet gevoel of ek saam met jul uit die fynste koppies tee gedrink het by Toorts en dan natuurlik n glasie geklink het op die samesyn. Dankie vir die heerlike vertelling.
Hoe wens ek jy kon regtig daar gewees het!
September 2, 2019 om 10:02 nm
Ai, ek mis nogal die persoonlike kontak van Suid Afrikaanse mense. Hier was juis n dame van Kaapstad wat by haar seun gekuier het. Dis har tweede keer en ons het sommer gekliek op die ou end. Het darem haar email so dalk kom daar iets van. Sy kom eenkeer per jaar hier kuier( haar man is 2 jaar terug oorlede)
September 2, 2019 om 8:52 nm
Ek sien ‘n keurig gelakte sjampanje vinger wat die veldfreesias omvou. Dit is verkwikkend vir my ouer wordende oë.
September 3, 2019 om 4:32 vm
Het jou gevatte kommentaar gemis gedurende jou blogswye!
September 14, 2019 om 2:39 nm
Klink soos ‘n heerlike kuier! Agulhas is my tweede dorp – dit maak dit nog lekkerder om te lees wat julle daar gedoen en beleef het.
September 14, 2019 om 3:31 nm
Jy het ‘n wonderlike artikel oor daardie dorp geskryf en dit was besonders om die “suidelikste huis” te sien waarvan jy vertel het!
September 17, 2019 om 8:54 vm
En kyk… daar staan julle almal en suip… sies!!
Wha ha HAA!! 😂🥂🤣🥂😉
Terug pieng: Kom kuier saam met my over de (Hottentots-Holland) berge in Overberg – Abrie dink hardop
perdebytjie oor Die Towerinne en Coronamouna:…
Dr Christa van Stade… oor Die Towerinne en Coronamouna:…
Tannie Frannie oor Die Towerinne en Coronamouna:…